শবেবরাতের ধর্মীয় গাম্ভীর্যের সঙ্গে সঙ্গে প্রতি ঘরেই তৈরি হয় সুস্বাদু খাবার। মিষ্টির সঙ্গে ঝাল জাতীয় খাবারের গুরুত্বও কম নয়। এরকম ঝাল খাবারের কয়েকটি পদে রেসিপি দিয়েছেন  আলেয়া ওহাব ছবি তুলেছেন সাজ্জাদ হোসেন    বিফ ভুনা  উপকরণ :গরুর মাংস ১ কেজি, কিউব করে পেঁয়াজ কাটা ১ বাটি, কাঁচামরিচ ১০-১২টি, আদা বাটা  ২ টেবিল চামচ, রসুন বাটা ২ টেবিল চামচ, গরম মসলা গুঁড়া ১ টেবিল চামচ, হলুদ গুঁড়া ১ টেবিল চামচ, মরিচ গুঁড়া ২ টেবিল চামচ, জিরা গুঁড়া ১ টেবিল চামচ, লবণ স্বাদ অনুযায়ী এবং তেল পরিমাণমতো।  প্রস্তুত প্রণালি :প্রথমে গরুর মাংস ভালো করে ধুয়ে নিন। তারপর একে একে তাতে সব মসলা ভালো করে মাখিয়ে ২ ঘণ্টা রেখে দিন (পেঁয়াজ বাদে)। একটি পাতিলে তেল গরম করে পেঁয়াজ টুকরো দিয়ে হালকা করে ভেজে মাখানো গরুর মাংস দিয়ে ভালো করে কষিয়ে পরিমাণমতো পানি দিয়ে ঢেকে রান্না করুন ১ ঘণ্টা। মাংস রান্না হয়ে এলে সেটি ভুনাভুনা করে কাঁচামরিচ দিয়ে  নামিয়ে পরিবেশন করুন রুটি বা ভাতের সঙ্গে।    চালের রুটি  উপকরণ :আতপ চালের গুঁড়া ৩০০ গ্রাম, লবণ স্বাদ অনুযায়ী এবং পানি পরিমাণমতো।  প্রস্তুত প্রণালি :একটি পাতিলে পরিমাণমতো পানি ও লবণ দিয়ে গরম করে নিন। তারপর তাতে চালের গুঁড়া দিয়ে ভালো করে নেড়ে কাই করে নিতে হবে। এখন কাই করা চালের আটা হাত দিয়ে ভালো করে মেখে পরিমাণমতো গোল গোল করে রুটি বানিয়ে গরম গরম চুলায় সেঁকে পরিবেশন করুন।    চিকেন টমেটো কারি  উপকরণ : চিকেন ১ কেজি, পেঁয়াজ কিউব করে কাটা ১ কাপ, গরম মসলা গুঁড়া ২ চা চামচ, লবণ স্বাদ  অনুযায়ী, হলুদ গুঁড়া ২ চামচ, মরিচ গুঁড়া ১ টেবিল চামচ, টমেটো টুকরো করে কাটা ২ কাপ, তেল ও পানি পরিমাণমতো, কাঁচামরিচ ৪-৫টি।  প্রস্তুত প্রণালি : একটি পাতিলে তেল গরম করে তাতে সব মসলা ও মুরগির মাংস দিয়ে খুব ভালো করে কষিয়ে নিন। আবার তাতে টমেটো টুকরো, কাঁচামরিচ ও পরিমাণমতো পানি দিয়ে ঢেকে ৩০ মিনিট রান্না করে নামিয়ে পরিবেশন করুন সুন্দর করে সাজিয়ে।    হাঁড়ি কাবাব  উপকরণ :গরুর চাপের মাংস ১ কেজি। আদা বাটা ১ টেবিল চামচ, রসুন বাটা ১ টেবিল চামচ, পেঁয়াজ বাটা আধা কাপ, গরম মসলা বাটা ১ টেবিল চামচ, কাঁচা পেঁপে  বাটা ২ টেবিল চামচ, তেজপাতা ২টি, লবণ স্বাদ অনুযায়ী, টক দই ২ কাপ, সরিষার তেল পরিমাণমতো এবং পেঁয়াজ বেরেস্তা ১ কাপ।  প্রস্তুত প্রণালি :মাংস প্রথমে ভালো করে ধুয়ে নিন। তারপর এতে একে একে সব উপকরণ দিয়ে ভালো করে মাখিয়ে ফ্রিজে রেখে দিন একদিন। এরপর একটি ফ্রাইংপ্যানে সরিষার তেল গরম করে আগে থেকে মাখানো গরুর মাংস বিছিয়ে দিয়ে ঢেকে রান্না করুন আধা ঘণ্টা। মাংস চামচ দিয়ে না নেড়ে মাঝে মধ্যে পাতিল বা ফ্রাইংপ্যান সাবধানে ঝাঁকিয়ে দিলেই হবে। কারণ চামচ দিয়ে নাড়লে মাংস ভেঙে যেতে পারে। তৈরি হয়ে গেল গরম গরম হাঁড়ি কাবাব।    ছিট রুটি  উপকরণ : চালের গুঁড়া ১ কাপ, লবণ স্বাদ অনুযায়ী, পানি পরিমাণমতো।  প্রস্তুত প্রণালি : প্রথমে চালের গুঁড়া, লবণ ও পানি একসঙ্গে গুলিয়ে কিছুক্ষণ রেখে দিন। এরপর একটি ফ্রাইংপ্যান ভালো করে গরম করে তাতে সামান্য তেল মাখিয়ে নিয়ে গোলানো চালের মিশ্রণ ছিটিয়ে ছিটিয়ে রুটি বানিয়ে প্লেটে সাজিয়ে পরিবেশন করুন।